text: Betonfirma får hjælp af studerende
  27 marts 2012 kl. 14.36
  Carsten Borg Betonvarefabrik A/S i Møgeltønder fik tirsdag besøg af 20 studerende. De skal hjælpe virksomheden med at finde på nye produkter til fremtiden.
  20 studerende bruger tirsdag 12 timer på at finde på produkter som beton-virksomheden Carsten Borg Betonvarefabrik A/S i fremtiden kan satse på.
  Landbruget har i mange år været virksomhedens største kunde, men når der er svære tider for landbruget, må virksomheden tænke i nye baner.
  Derfor får de tirsdag besøg af 20 studerende fra Erhvervsakademi SydVest og Erhvervsakademi Lillebælt. 
  De sidder i en stor trailer i 12 timer for at finde på gode betonprodukter.
  - 20 kvikke hoveder er nu engang bedre end et, siger direktør Carsten Borg i en pressemeddelelse.
  